Der har været tre påsatte brande med kort mellemrum inden for det samme område i Brønderslev søndag eftermiddag. En otte årig dreng fra området står muligvis bag brandene. To af brandene – den ene på Rasmus Rask vej, den anden på Torvaldsenvej - var ganske små. Det var angiveligt aviser, der blev brændt af. Men den tredje brand var i en kælder på en boligblok på Knudsgade, og blev der udviklet kraftig røg. Politiet fik meldingen om denne brand klokken 15:06. - Der er ikke sket skade på fast ejendom eller personer, siger Poul Badsberg, vagtchef ved Nordjyllands Politi. Drengen har erkendt at have kendskab til den ene brand, men ikke de to andre. Hvilken brand, der er tale om, er endnu uvist. Nu venter der en alvorlig snak med drengen og forældrene, og så vil politiet afhøre drengen sammen med repræsentanter fra de sociale myndigheder. - Om han er alene om det, eller om der har været flere med, det skal vi nu undersøge, siger Poul Badsbjerg.

Referat:
Søndag eftermiddag var der tre påsatte brande i Brønderslev. En otteårig dreng har erkendt at have kendskab til den ene brand.